b'\n_START_ARTICLE_\nKirsi Vainio-Korhonen\n_START_SECTION_\nUra\n_START_PARAGRAPH_\nVainio-Korhonen aloitti tammikuussa 2003 Turun yliopiston Suomen historian professorina. Sit\xc3\xa4 ennen h\xc3\xa4n oli toiminut Suomen Akatemian tutkijana ja yliopiston luennoitsijana. H\xc3\xa4n on perehtynyt tutkimusty\xc3\xb6ss\xc3\xa4\xc3\xa4n erityisesti sukupuolihistoriaan ja naisten ty\xc3\xb6n historiaan._NEWLINE_Vainio-Korhonen julkaisi vuonna 2008 teoksen Sophie Creutzin aika \xe2\x80\x93 aatelisel\xc3\xa4m\xc3\xa4\xc3\xa4 1700-luvun Suomessa. Sen p\xc3\xa4\xc3\xa4henkil\xc3\xb6 on kreivit\xc3\xa4r Sophie Creutz, ja se k\xc3\xa4sittelee 1700-\xc3\xb6luvun historiaa, el\xc3\xa4m\xc3\xa4ntapaa ja ajatusmaailmaa kaakkoissuomalaisen aatelisperheiden n\xc3\xa4k\xc3\xb6kulmasta. Suomen herttuattaren arvoituksen keskushenkil\xc3\xb6 puolestaan on porvaristytt\xc3\xb6 Eva Merthen, joka oli Zacharias Topeliuksen varhainen Suomi-neito._NEWLINE_Vuonna 2012 Vainio-Korhoselta ilmestyi kaksi teosta. Sophie Creutzin aika -teoksen er\xc3\xa4\xc3\xa4nlainen jatko-osa oli Sofie Munsterhjelmin aika \xe2\x80\x93 aatelisnaisia ja upseereita 1800-luvun Suomessa. Ujostelemattomat \xe2\x80\x93 k\xc3\xa4til\xc3\xb6iden, synnytysten ja arjen historiaa puolestaan kertoo k\xc3\xa4til\xc3\xb6iden ammattikunnan historian kautta 1700-luvun k\xc3\xa4sityst\xc3\xa4 perheest\xc3\xa4, lapsista ja seksuaalisuudesta. Teos palkittiin Vuoden tiedekirjana. Palkintolautakunta kehui teosta ansiokkaasta mikro- ja makrotasojen yhdist\xc3\xa4misest\xc3\xa4. Se sai my\xc3\xb6s Lauri J\xc3\xa4ntin s\xc3\xa4\xc3\xa4ti\xc3\xb6n kunniamaininnan ja ehdokkuuden Kanava-palkintoon._NEWLINE_Vainio-Korhosen ja Anu Lahtisen kirjoittama Lemmen ilot ja syd\xc3\xa4men salat \xe2\x80\x93 suomalaisen rakkauden historiaa ilmestyi vuonna 2015. Se on ensimm\xc3\xa4inen suomalaisen rakkauden ilmemismuotoja k\xc3\xa4sittelev\xc3\xa4 laajamittainen teos._NEWLINE_ Vainio-Korhonen sai vuonna 2016 Suomen tietokirjailijoiden tunnustuspalkinnon Tietokirjailijapalkinnon.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKirsi Vainio-Korhonen on syntynyt Helsingiss\xc3\xa4 Esko Vainion ja Liisa Heikolan perheeseen. H\xc3\xa4nen puolisonsa on filosofian tohtori, arkistop\xc3\xa4\xc3\xa4llikk\xc3\xb6 Gustav Mikael Korhonen. Pariskunnalla on kaksi lasta.'